24.3.2022
EL
Επίσημη Εφημερίδα της Ευρωπαϊκής Ένωσης
C 132/81 Τετάρτη 6 Οκτωβρίου 2021
72.
ενθαρρύνει και τις δύο πλευρές να ανταλλάσσουν βέλτιστες ρυθμιστικές πρακτικές· ζητεί από την ΕΕ και τις ΗΠΑ να συνεχίσουν τις διαπραγματεύσεις τους για την αξιολόγηση της συμμόρφωσης, προκειμένου να άρουν τους οικονομικά επαχθείς μη δασμολογικούς φραγμούς· τονίζει ότι είναι σημαντικό και οι δύο πλευρές να ευθυγραμμιστούν και να αναλάβουν ηγετικό ρόλο σε ένα συνασπισμό ομοφρόνων εταίρων, ώστε να ενισχυθεί η χρήση των διατλαντικών προτύπων από διεθνείς οργανισμούς τυποποίησης· 73. καλεί και τις δύο πλευρές να χρησιμοποιήσουν το εμπόριο ως μέσο για την καταπολέμηση της κλιματικής αλλαγής και την επίτευξη ανοδικής σύγκλισης· εν προκειμένω, ζητεί και από τις δύο πλευρές να συνεργαστούν για την τιμολόγηση του άνθρακα και, ειδικότερα, να συντονιστούν για την ανάπτυξη ενός μηχανισμού συνοριακής προσαρμογής άνθρακα, καθώς και για τη λήψη αποτελεσματικών μέτρων κατά του παράνομου εμπορίου όπλων και την ενίσχυση της διαφάνειας και της λογοδοσίας όσον αφορά το εμπόριο όπλων, συμπεριλαμβανομένων των εξαγωγών όπλων των ΗΠΑ και των κρατών μελών της ΕΕ· 74. καλεί τις ΗΠΑ και την ΕΕ να εργαστούν από κοινού για έναν παγκόσμιο φόρο εταιρειών στο πλαίσιο του ΟΟΣΑ, ενώ επικροτεί τη συμφωνία που επετεύχθη από τις χώρες της G7 σχετικά με την παγκόσμια φορολογική μεταρρύθμιση και επισημαίνει τη συμφωνία για έναν παγκόσμιο ελάχιστο συντελεστή φορολογίας εταιρειών της τάξης τουλάχιστον του 15 %, καθώς και να συνεργαστούν για την καταπολέμηση των δόλιων και επιβλαβών εμπορικών πρακτικών· 75.
υπογραμμίζει ότι ισχυρότεροι εμπορικοί και οικονομικοί εταίροι συγκροτούν ισχυρότερες συμμαχίες· επικροτεί τις προσπάθειες που καταβάλλουν και οι δύο πλευρές για να καταστήσουν τις αλυσίδες εφοδιασμού τους πιο ανθεκτικές, ιδίως όσον αφορά τις κρίσιμες πρώτες ύλες· 76.
ζητεί ενισχυμένη συνεργασία ΕΕ-ΗΠΑ στην Αρκτική, εν όψει της διάνοιξης νέων οδών ναυσιπλοΐας και της πιθανής διαθεσιμότητας φυσικών πόρων λόγω της κλιματικής αλλαγής και δεδομένου του αυξανόμενου ενδιαφέροντος άλλων χωρών για την Αρκτική, όπως η Κίνα· καλεί την Επιτροπή να εξετάσει επίσης αυτές τις δυνατότητες και τις προκλήσεις στην επικείμενη στρατηγική της για την Αρκτική· 77. καλεί την Επιτροπή, κατά συνήθη πρακτική, να είναι διαφανής στη συνεργασία της με τις Ηνωμένες Πολιτείες, μεταξύ άλλων δημοσιεύοντας όλες τις προτάσεις που διαβιβάζονται στις ΗΠΑ και διασφαλίζοντας τη συμμετοχή του Κοινοβουλίου και της κοινωνίας των πολιτών στην κατάρτιση αυτών των προτάσεων, ώστε να ενισχυθεί η εμπιστοσύνη των καταναλωτών και των πολιτών· Από κοινού αντιμετώπιση των προκλήσεων στον τομέα της ασφάλειας και της άμυνας 78.
υπογραμμίζει ότι η διατλαντική συμμαχία παραμένει θεμελιώδους σημασίας για την ασφάλεια και τη σταθερότητα της ευρωπαϊκής ηπείρου, καθώς το ΝΑΤΟ αποτελεί το θεμέλιο της συλλογικής άμυνας της Ευρώπης και βασικό πυλώνα της ευρωπαϊκής ασφάλειας· επιβεβαιώνει περαιτέρω ότι οι σύμμαχοι και οι εταίροι του ΝΑΤΟ, καθώς και η Ευρωπαϊκή Ένωση, πρέπει να καταβάλλουν μεγαλύτερες συλλογικές προσπάθειες για να ανταποκριθούν σε εύλογες προσδοκίες ως αξιόπιστοι και ισότιμοι διατλαντικοί εταίροι που είναι ικανοί και πρόθυμοι να υπερασπιστούν τον εαυτό τους και να διαχειριστούν κρίσεις σε χώρες της γειτονίας τους, πρωτοστατώντας παράλληλα όταν είναι απαραίτητο, αλλά σε στενό συντονισμό με τις Ηνωμένες Πολιτείες· υποστηρίζει την επανεξισορρόπηση των ευθυνών στο πλαίσιο της διατλαντικής σχέσης ασφάλειας μέσω της ενίσχυσης της αυτάρκειας των κρατών μελών της ΕΕ σε θέματα άμυνας, προκειμένου να μειωθεί η επιβάρυνση των ΗΠΑ και κατά τρόπο που θα δημιουργεί συνέργειες μεταξύ της ιδιότητας του μέλους του ΝΑΤΟ και των αμυντικών δυνατοτήτων της ΕΕ· τονίζει ότι η συνεργασία ΕΕ-ΝΑΤΟ βασίζεται σε 74 κοινώς συμφωνημένες δράσεις σε συγκεκριμένους τομείς· υπενθυμίζει ότι αμφότεροι οι οργανισμοί έχουν διαφορετικά καθήκοντα και προτεραιότητες, με το ΝΑΤΟ να είναι επιφορτισμένο με τη συλλογική εδαφική άμυνα των μελών του, και την ΕΕ να είναι υπεύθυνη για τη στρατιωτική διαχείριση κρίσεων στο εξωτερικό, με δυνατότητες για περαιτέρω διάλογο και συνεργασία σχετικά με τις προκλήσεις στον τομέα της ασφάλειας και τη στρατηγική εταιρική σχέση στη βάση της κοινής στήριξης των βασικών αξιών της δημοκρατίας, της ελευθερίας και της προαγωγής της ειρήνης· τονίζει ότι η στενότερη συνεργασία και η αύξηση της συγκέντρωσης και της ανταλλαγής, καθώς και η ύπαρξη ενός αποτελεσματικού και διαφανούς ευρωπαϊκού τομέα άμυνας, ενισχύουν επίσης τις ικανότητες που υπάρχουν διαθέσιμες για το ΝΑΤΟ· υπογραμμίζει ότι η δημιουργία μιας ισχυρής βιομηχανικής βάσης της ΕΕ και ισχυρότερων στρατιωτικών ικανοτήτων σε επίπεδο ΕΕ και η επένδυση στη στρατιωτική κινητικότητα και διαλειτουργικότητα όχι μόνο θα ενδυναμώσουν την ΕΕ αλλά θα ενισχύσουν παράλληλα και τη διατλαντική συμμαχία και θα δημιουργήσουν συνέργειες με τον ρόλο και τη σημασία της ΕΕ και των κρατών μελών της στο ΝΑΤΟ· εκφράζει, συνεπώς, την πλήρη προσήλωσή του στις ευρωπαϊκές αμυντικές πρωτοβουλίες, ιδίως στο Ευρωπαϊκό Ταμείο Άμυνας, στη διαρθρωμένη συνεργασία (PESCO) και στον Ευρωπαϊκό Μηχανισμό για την Ειρήνη, μεταξύ άλλων· υπογραμμίζει ότι η διατλαντική εταιρική σχέση μπορεί να είναι επιτυχής μόνον εφόσον όλα τα κράτη μέλη εκπληρώσουν τις δεσμεύσεις τους, συμπεριλαμβανομένων των επενδυτικών υποσχέσεων στον τομέα της άμυνας, και εφόσον αλληλοϋποστηρίζονται ενεργά και καταβάλλουν προσπάθειες για μια πιο ισορροπημένη κατανομή των βαρών· υπογραμμίζει ότι όλοι οι σύμμαχοι στο ΝΑΤΟ πρέπει να επενδύσουν οικονομικά στην ανάπτυξη, την απόκτηση και τη διατήρηση των ικανοτήτων τις οποίες χρειάζεται το ΝΑΤΟ για να μπορεί να υπερασπίζεται τους πολίτες του· επισημαίνει επίσης την εν εξελίξει διαδικασία χάραξης του στρατηγικού προσανατολισμού της ΕΕ, η οποία θα αποτελέσει ορόσημο για ισχυρότερη ευρωπαϊκή συνεργασία στον τομέα της άμυνας και της ασφάλειας, και υπογραμμίζει ότι ο στρατηγικός προσανατολισμός θα πρέπει να συνδεθεί στενά με την κατάρτιση του στρατηγικού δόγματος του ΝΑΤΟ και εκφράζει την πεποίθησή του ότι αυτές οι παράλληλες διαδικασίες προσφέρουν μια μοναδική ευκαιρία για τη σημαντική προώθηση και επικαιροποίηση της διατλαντικής εταιρικής σχέσης στον τομέα της πολιτικής και της ασφάλειας, καθώς και μια μοναδική ευκαιρία ώστε η εν λόγω εταιρική σχέση να καταστεί κατάλληλη για την αντιμετώπιση των τρεχουσών παγκόσμιων προκλήσεων που αντιμετωπίζουν τόσο η ΕΕ όσο και οι ΗΠΑ· τονίζει ότι η φιλοδοξία της ευρωπαϊκής στρατηγικής αυτονομίας δεν υπονομεύει καθόλου το ΝΑΤΟ, αλλά λειτουργεί συμπληρωματικά προς αυτό· ζητεί τη σύναψη διοικητικής συμφωνίας μεταξύ του Ευρωπαϊκού Οργανισμού Άμυνας και των Ηνωμένων Πολιτειών και χαιρετίζει τη δέσμευση της ΕΕ και των ΗΠΑ, όπως αποτυπώνεται στη δήλωση, που εκδόθηκε μετά το πέρας της συνόδου κορυφής ΕΕ-ΗΠΑ στις 15 Ιουνίου 2021, να ξεκινήσουν συζητήσεις το συντομότερο δυνατόν· προωθεί τη θέσπιση διαδικασιών συντονισμού της εξωτερικής πολιτικής και της πολιτικής ασφάλειας και άμυνας μεταξύ των ΗΠΑ, της ΕΕ και του Ηνωμένου Βασιλείου·